35 vas ná betoging by KovsiesUniversiteit van die Vrystaat Foto: UV, Facebook Altesaam 35 mense is in hegtenis geneem nadat hulle op die kampus van die Universiteit van die Vrystaat (UV) betoog en klasse ontwrig het. Konst. Wendy Nkabi, woordvoerder van die polisie, het gesê die mense is in hegtenis geneem op aanklagte van onwettige samekoms en minagting van die hof. “Hulle is almal nou in polisie-aanhouding, maar ŉ saak moet nog geregistreer word. Hulle sal na verwagting môre [Dinsdag] in die hof verskyn,” het Nkabi gesê. Die betoging is glo deur stakende kontrakwerkers uitgevoer wat teen die uitkontraktering van dienste betoog. Die universiteit het in ŉ verklaring bevestig dat sommige klasse deur die betogers ontwrig is, maar het gesê akademiese en administratiewe dienste het voortgegaan soos normaal. Volgens Nkabi is lede van die polisie se openbare-orde-eenheid na die kampus uitgeroep en hulle het die betoging onder beheer gebring en mense in hegtenis geneem. Geen traangas of rubberkoeëls is egter afgevuur nie, het sy gesê. Personeel en studente is Maandagmiddag aangeraai om ander ingange na die kampus te gebruik, aangesien die hoofhek van die kampus gesluit sal bly.